কলকাতা পুলিশ কলুটোলা স্ট্রিট কে ‘নো হর্ন জোন’ বলে ঘোষণা করেছে সোমবার। কিন্তু ঘোষণাই সার! মঙ্গলবারও সারাদিন কলুটোলা দিয়ে দেদার হর্ন বাজিয়ে ছুটল গাড়ি!
কলুটোলা স্ট্রিটের গা ঘেঁষেই রয়েছে মেডিক্যাল কলেজ, প্রেসিডেন্সি কলেজ, কলকাতা বিশ্ববিদ্যালয়ের মতো প্রতিষ্ঠান। হর্নের শব্দে পঠনপাঠনের সমস্যা হওয়ায় বিশ্ববিদ্যালয়ের ছাত্র সংসদ কলকাতা পুলিশের কাছে আবেদন করেছিল কলুটোলা স্ট্রিটকে ‘নো হর্ন জোন’ ঘোষণা করতে। 
সেই ঘোষণা কার্যকর করতে কিন্তু মঙ্গলবার কলুটোলায় পুলিশের তৎপরতা দেখা যায়নি। এমনকী, ঘোষণার কথা তাঁরা জানেন না বলে কলুটোলার মানুষজন জানিয়েছেন। চিত্তরঞ্জন অ্যাভিনিউতে কর্তব্যরত এক ট্র্যাফিক আধিকারিকের কথায়, ‘‘লোক কম। ঘুরিয়ে ফিরিয়ে নজরদারি হচ্ছে।’’ কলকাতা পুলিশের ডিসি (ট্রাফিক) ভি সলোমন নেসাকুমার টেক্সট মেসেজে’রও উত্তরে জানান, হর্ন নিষিদ্ধ করার বিষয়ে সবেমাত্র সিদ্ধান্ত হয়েছে, অবশ্যই তা কার্যকর করা হবে।
এলাকাবাসী এবং কলুটোলা স্ট্রিট দিয়ে নিয়মিত যাতায়াতকারীদের বক্তব্য, জনবহুল এই রাস্তায় হর্ন নিষিদ্ধ হলে দুর্ঘটনার আশঙ্কা রয়েছে। কলুটোলা এবং চিত্তরঞ্জন অ্যাভিনিউয়ে সংযোগস্থলে চিকিৎসা সরঞ্জামের দোকান রয়েছে নান্টু চক্রবর্তীর। তাঁর কথায়, ‘‘দুর্ঘটনা এড়াতে এই রাস্তায় ঠেলাচালককেও চিৎকার করে এগোতে হয়। পুলিশ যদি অত্যন্ত সতর্ক না-থাকে, তবে কলুটোলা স্ট্রিটে বিনা হর্নে গাড়ি চলা সম্ভব নয়।’’
কলকাতা বিশ্ববিদ্যালয়ের কলেজ স্ট্রিট ক্যাম্পাস ছাত্র সংসদের সাধারণ সম্পাদক লগ্নজিতা চক্রবর্তী জানান, ওই জায়গায় হর্ন বাজানো বন্ধ করা হবেই। তিনি বলেন,‘‘কয়েকদিন পরে সিদ্ধান্ত কার্যকর হবে। আশা করি তখন সমস্যা থাকবে না।’’